Atkvæðagreiðslan á föstudag fór eftir flokkslínum , 23 - 17 , og því næst munu allir þingmenn deildarinnar greiða atkvæði um ákærurnar í vikunni . Því næst fer málið fyrir öldungadeildina þar sem nokkurs konar réttarhöld munu fara fram vegna meintra brota forsetans . Trump er gefið að sök að hafa sett þjóðaröryggi í hættu og grafið undan komandi forsetakosningum í landinu á næsta ári með samskiptum sínum við Volodymyr Zelensky , forseta Úkraínu , og að hafa haldið aftur af neyðaraðstoð til Úkraínu , sem hann er sagður hafa gert til þess að þrýsta á Úkraínuforseta . Repúblikanar hafa verið gagnrýndir af Demókrötum fyrir það að gefa það út þeir muni ekki greiða atkvæði með ákærunum . Segja þeir það brjóta í bága við þann eið sem þeir sverja fyrir réttarhöld á borð við þau sem munu fara fram í öldungadeildinni þar sem þingmenn heita því að sækjast eftir „ óvilhöllu réttlæti “ . Á meðal þeirra sem hafa gefið það út að hafa gert upp hug sinn varðandi réttarhöldin er Lindsay Graham , formaður dómsmálanefndar öldungadeildar Bandaríkjaþings . Hann sagðist ekki ætla sér að vera „ sanngjarn “ kviðdómandi og muni gera allt sem hann geti til þess að tryggja að réttarhöldin fái skjótan endi . „ Þetta mun koma fyrir öldungadeildina og það mun fljótt deyja . Ég mun gera allt sem ég get til að tryggja að þetta deyi fljótt , “ sagði þingmaðurinn í gær , en hann sjálfur gagnrýndi þá þingmenn Demókrata sem höfðu gert upp hug sinn fyrirfram þegar Bill Clinton var ákærður fyrir embættisbrot . „ Ég er að reyna að senda frá mér skýr skilaboð um að ég er búinn að kveða upp hug minn , “ sagði Graham . „ Ég er ekki að reyna að þykjast vera sanngjarn kviðdómandi . Það sem ég sé að er að gerast er bara flokkapólitík . “ Graham sló á svipaða strengi og Mitch McConnell , leiðtogi Repúblikanaflokksins í öldungadeildinni , sem sagði í vikunni að hann myndi vinna að réttarhöldunum í nánu samstarfi með lögmönnum Trump . Trump sé „ skýr og viðvarandi ógn “ við lýðræðið Adam Schiff , formaður leyniþjónustumálanefndar fulltrúadeildarinnar og þingmaður Demókrata , sagði í viðtali við ABC að Trump hefði ekki látið af brotum í starfi þrátt fyrir rannsókn á meintum embættisbrotum hans . Hann sé augljós ógn við lýðræðið og nefndi að Trump hafi áfram beðið Úkraínu og Kína um að rannsaka fjölskyldu Joe Biden , sem er líklegur andstæðingur hans í forsetakosningunum vestanhafs á næsta ári . „ Ógnin við heilindi kosninga okkar heldur áfram . Mér finnst hún vera skýr og viðvarandi ógn við lýðræðið okkar og ekki eitthvað sem við getum litið fram hjá einungis vegna þess að Repúblikanar í þinginu neita að sinna skyldum sínum , “ sagði Schiff . Þó eru ekki allir Demókratar á einu máli og hafa margir viljað stíga varlega til jarðar í slíkum yfirlýsingum . Þá gekk Jeff Van Drew , þingmaður Demókrataflokksins , úr flokknum í gær og ætlar að ganga til liðs við Repúblikanaflokkinn . Van Drew , sem þykir nokkuð íhaldssamur , hefur verið mótfallinn ákæruferlinu en hann náði kjöri á síðasta ári í kjördæmi sem þykir hliðhollt Repúblikanaflokknum . Öldungadeildarþingmenn Repúblikanaflokksins vilja stutt réttarhöld yfir Donald Trump og vilja ekki kalla til vitni . Þá vilja þeir hafa réttarhöldin eftir áramót .